سپرے ماں بلیدہ ءَ۔
نبشتہ کار: سلام کریاب
من چہ رسانکدر ءَ سرپد بوتاں کہ بلیدہ زامران کتاب مراگاہ بلیدہ ءِ شہر الندور ءَ کلکشان وانگجاہ ءَ برجم دارگ بوئگ ءَ انت گڈا زندمان ءِ دزگٹیاں چہ روچے کش ات ءُ مے سپر چہ کیچ سٹی ءَ بیگاہ ادار چار ءَ بندات بوت سری کھن ءَ ڈپو لین ءَ مے ڈرئیور ءَ داشت ءُ مردماں پہ وت فروٹ ءُ دگہ وراکی سامان زرت بیست ملیٹ ءَ چہ رند مے سپر پدا بندات بوت نیم پکا ءُ گیشتر کچائیں راہ ءِ گوازینگ ءَ یک ادار ءُ نیم ساھت ءَ کمے گیش من الندور ءَ حاجی روستم ءِ اوتاک ءِ دپ ءَ سربوتاں منءَ حاجی ساھب ءِ مستریں بچ نصرت اللہ بلوچ ءَ وش اتک کرت ءُ اوتاک ءَ برت پدا حاجی روستم ءُ آئی کستریں بچ جان محمد ءَ منءَ وش اتک کرت چاہ ءُ چلیم ءُ دیوان بوت حاجی ساھب ءِ وشیں دیوان ءَ منءَ ژندی ءِ سما نہ بوت وھدے من بابائے الندور بزاں آدم بلوچ ءِ جست کرت گشت اش کہ کراس ءَ انت ( الندور ءِ گوریچانی نیمگ ءَ کراس گشنت) پدا من ءُ نصرت اللہ گاڑی ءَسوار بوت ءُ کراس ءَ واجہ مولابکش ءِ چارگ ءَ آئی اوتاک ءَ شت ایں اودا مارا آئی کستریں برات رزاق قاضی ءَ وش اتک کرت سہتے ءَ پد واجہ مولابکش ھم اتک بلے آدم من انگہ نہ دیست گڈا منءَ یکے ءَ گشت آ وتی زال ءِ میتگ ءَ انت گڈا منءَ بلوچی ھما بتل گیر اتک کہ ” مرد ءَ چہ جن ءِ ھلک ءَ لوٹ ءُ گوک ءَ چہ بُنی واھند ءَ ” پدا ما اتکیں حاجی ساھب ءِ لوگ ءَ شام کت ءُ شام ءَ چہ پد من ءُ جان محمد شت ایں سرعارف ءِ گِندگ ءَ داں واجہ ءَ شریں تیاری ءِ اسٹیج ءِ کتگ مارا واجہ ءَ گوں بچکنداں وش اتک کرت پدا مارا بُرت ئے بیٹک ءَ مھمانانی کرا کہ اودا چہ کیچ ءَ اتکگیں سر زاھد حسین بلوچ ، شگراللہ بلوچ ، زھورجان بلوچ یلاں بلوچ ءُ دگہ مھمان ھوارتاں دروت ءُ درھبات ءَ چہ پد من آدم بلوچ ھمدا دیست کہ مھمانانی چارگ ءَ اتکگ ات شریں سہتے دیوان ءَ چہ رند شام ءِ تیاری ات کہ ما دیوان اجازت کرت کہ ما شام کتگ ات ایدگہ سھب ءَ ما ادار 10 ءَ وتا دیوان جاہ ءَ سر کت داں نوکی دیوان ءِ اولی بہر نوک بنگیج بوتگ ات سہتے ءَ رند چہ پسنی ءَ نامداریں شائر میر عمر میر دیوان ءَ اتک کہ آ گوں چاپاں وش اتک کنگ بوت اے بہر ءَ استاد ءُ زانتکاراں علم ءُ کتاب دوستی سرا جوانیں چمشانک دات پدا کسمانکی بہر بندات بوت ءُ کسمانک ءَ چہ پد کسہی بہر بندات بوت گوں اے بہر ءِ ھلاسی ءَ چو ایدگرانی وڑءَ  منءَ ھم توار جَنَگ بوت کہ بیا اسٹیج ءَ ءُ لَھتیں داد نودربراں بدے من شت ءُ اے دود پیلو کت کسانیں اوشت ئے ءَ پد کلکشان وانگجاہ ءِ کارمستر عارف بلوچ اسٹیج ءَ توار کنگ بوت عارف ءَ دیوان ءِ شگر ءُ منت گران ءَ آیوکیں مھماناں کلکشان وانگجاہ ءِ داد یک پہ یک اسٹیج سرا توار کت ءُ دات کہ مے وڈیں ھچ مزانت ئے ھم اے لڑ ءَ ھوار ات کہ توار کنگ ءُ داد دَیَگ بوت اشی ءَ چہ پد نماز بوت پدا ھمے نیام ءَ ما گوں میرعمر میر ءَ بیٹکءَ کمے ھمنیاد بوتیں ءُ ورگ ءِ تیاری ات کہ ھمے نیام ءَ گونڈو ڈن ءَ بوشارو اتاں کہ میر ءَ گشت قاضی اتکگ من گشت تو چوں زانے ؟ گشتئے گونڈواں بچار بوشارو انت من وتی کشءِ پچیں دریگ ءَ چہ چار ات تہ ھو قاضی کمرھے ءَ پُتر ات ماسٹر رضا خان گوں دراجیں موداں ءُ پزیر جی ایم قاضی ھمسپر اتاں ورگ ءَ پد ما کہ دست شُشتاں ھمے نیام ءَ سر عارف ، پزیر ءَ گشت کہ نوں وتی مراگش ءَبندات کن ات یلان پزیر ءَ گشت تو اسٹیج ءَ زورے پزیر گشت انا من یلاں جست کہ اسٹیج کے را گون انت گشتے باریں سہتکے ءَ رند پدا گشتئے عمران نور ءَ مُردنی انت من لبزانکی دنیا ءَ اولی رند ءَ اے ورنائے نام ءَ اشکنگ ءَ اتاں پدا من الطاف بلوچ، میر ، حیات عبدالحق یلاں ءُ دگہ یک ءُ دو سنگت کتاب مراگاہ ءَ شتیں ءُ کتاب چار اتاں اودا چہ پیشکان گوادر ءَ کتاب دوستیں شبیر شاکر ، چہ کیچ ءَ ڈاکٹر خالد فتح ، ھمل دشتی چہ بلیدہ زامران ءَ نوبت چاکر ، عامر ولی ، سعود عارف، نوروز بلوچ ، یحیی عمر ءُ دگہ بازیں سنگتاں بلوچی اردو ءُ انگریزی جوانیں کتابانی جوانیں اسٹال جتگ ات
دیر نہ گوست کہ دیوان بندات بوت میرعمرمیر ءِ ھواری ءَ مارا دہ مردم اسٹیج ءَ توار کنگ بوت کہ الطاف بلوچ ءَ وتی آزمانکانی کتاب مارا یک پہ یک ءَ سوگات کناں کت کہ من سنگت الطاف ءِ مہرانی منت واراں
پدا ما کہ اسٹیج ءَ ایر اتکیں ءُ دیوان ءَ شتیں مے دینی لبزانکی ءُ تاکاری ورنا یلاں جان ءَ منءَ گشت کہ تئی نام من پہ شعر وانگ ءَ نبشتہ کنائینتگ من گشت شریں
اسٹیج پدا عمران نور ءِ ھوالہ ءَ کنگ بوت کہ اشکنگ ءَ اے ورنا کمالان بیبگر ءِ سنگتے ءُ ھمائی گشگ ءِ پدا اسٹیج اشی ءَ دَیَگ بوتگ (آنگو نوں اللہ بزاں)
نامداریں شاعر میرعمر میر اسٹیج ءَ گوں چاپاں توارکنگ بوت ھمے وڑءَ  دگہ یک ءَ دو مھمانیں شاعر ھم اسٹیج ءَ لوٹائینگ بوت شعری دیوان ءَ پنچ ءُ شش شاعرءَ وتی شعر ونت انت ءُ مشاعرہ برجاہ ات کہ ھمے نیام ءَ مبارک قاضی گوں رمبے مردم ءَ اتک ءُ دیوان ءَ نشت دیر نہ گوست کہ واجہ قاضی اسٹیج ءَ توار کنگ بوت کہ سرجمیں دیوان آئی شرپ ءَ پاد اتک ءُ گوں چاپاں قاضی ساھب اش وش اتک کرت مشاعرہ جنزان ات بلے من توار کنگ نہ بوتاں ءُ منءَ اے گپ ءِ تشے ھم گلگ نیست پرچا من شاعری ھوالہ ءَ آ کد ءَ نہ رستگاں کہ وتی ڈالچاری ءِ گلگ ءَ بکناں بلے چیزے ادبی دود ءُ روایت استاں کہ اشانی سرگوز کنگ مناسب نہ انت ءُ نہ منی مکسد انت کہ عمران اسٹیج مہ کتیں ما ھم شعری دیواناں اسٹیج کتگ وھدے کہ اسٹیج سر ءِ شاعر توار کنگ بنت گڈا چہ دیوان تہا دگہ شاعر توار کنگ نہ بیت کہ آ بیت ءُ وتی شعر ءَ بوانیت کہ اے ادبی دودانی ھلاپ ورزی انت اسٹیج سر ءِ شاعرے ءَ کہ وتی شعر ونت منی نام توار کنگ بوت کہ اے ادبی دودانی ھلاپ ات پمیشکا من وتی جاگہ ءَ چہ پاد نیتکاں ءُ قاضی ساھب ءَ اعتراض کت کہ آ وتی اعتراض ءَ حق بجانب ات اے ردی اسٹیج سیکٹرئیگ ات کہ چُش کت ئے منءَ بازیں سنگتے ءَ گشت کہ چُش بوت من گشت اسٹیج سیکٹری ءَ چش کتہ کہ اے ادبی دودانی سرگوز کنگ انت پدا رند ءَ مئے برات گونگیں دوست یلاں جان ، عمران ، عباس ءُ دگہ سنگتاں منءَ گشت کہ ببکش کہ چش بوتگ من گشت جیڑھے نہ انت ، من سر عارف بلوچ آیوکیں درستیں مھمان ءُ مھلوک ءِ منت واراں کہ بلیدہ زامران ءَ چشیں جوانیں علمی ءُ ادبی مراگش ءِ برجم داشت اش اے مے وش بھتی ات کہ نامداریں شاعر مبارک قاضی ءُ میر عمر میر ءِ وڈیں جوانیں شاعر مردماں پہ تھمبل گوش داشتاں ھمے وڑءَ  اے بہارسنجیں دیوان گوں روچ ءِ ایر روگ ءَ کمے ساری گوں چاپانی تواراں آسر بوت
شالا اے وڈیں دیوان مدام برجاہ باتاں